JY LEES NOU Jason Rohde: 'Die logistiek maak nie sin,' sê advokaat
Jason Rohde. Argieffoto (Gys Visser).
Die voormalige grootbaas van Sotheby's International Realty in Suid-Afrika, Jason Rohde, se advokaat het Woensdagoggend die staat se saak van hoek tot kant begin takel om gapings uit te wys en te probeer bewys dat Jason nié aan moord skuldig is nie.
Jason is in 2016 aangekla van die moord op sy beeldskone blonde vrou, Susan Rohde.
Sy is die oggend van 24 Julie 2016 dood aangetref agter die badkamerdeur van die egpaar se hotelkamer op die Spier-landgoed buite Stellenbosch. Dit het aanvanklik gelyk asof Susan haarself met die koord van haar haartang opgehang het, maar Jason is later in hegtenis geneem op aanklag dat hy haar vermoor het en dit laat lyk het asof Susan haar eie lewe geneem het.
Adv. Graham van der Spuy het Woensdag in die hooggeregshof in Kaapstad met die verdediging se slotbetoë in dié opspraakwekkende moordverhoor begin.
Hy het vroegoggend reeds aangevoer dat die staat nie eintlik weet wat die oorsaak van Susan se dood was nie. Volgens Van der Spuy is dit nie duidelik of die staat meen Susan is met kaal hande verwurg of versmoor nie.
"Die staat het dit nie een keer aan die beskuldigde gestel dat hy sy vrou met kaal hande verwurg het nie," het Van der Spuy gesê.
Hy het ook uitgevaar teen die staatspatoloog dr. Akmal Coetzee-Kahn se getuienis.
"Sy getuienis was nie die papier waarop dit staan, werd nie," het Van der Spuy vurig gesê. Hy meen Coetzee-Kahn se bevindinge na hy die lykskouing van Susan gedoen het, was vol foute. Hy het ook weer bevraagteken hoe Coetzee-Kahn te werk gegaan het en hoe sy nota's oor die lykskouing net kon "verdwyn".
"Daar is 'n slang in die gras," het hy gesê.
Jason het met 'n strak uitdrukking op sy gesig in die beskuldigde bank gesit.
Van der Spuy het breedvoerig uitgewys dat Coetzee-Kahn beweer daar was 'n fraktuur in Susan se tongbeentjie, maar dat die patoloog wat vir die verdediging getuig het, dr. Reggie Perumal, nooit dié fraktuur gevind het nie en dit ook op 'n foto uitgewys het.
Van der Spuy het ook uitgewys dat Coetzee-Kahn verskeie beserings op Susan se lyk uitgelaat het, onder meer die merk aan die agterkant van Susan se nek, wat volgens Van der Spuy, deur die elektriese koord gemaak is, misgekyk.
Hy het verder benadruk dat die verdediging se tweede patoloog, dr. Izak Loftus, 95% seker was dat Susan haarself opgehang het.
Van der Spuy het ook aangevoer dat die Spier-nutsman wat die badkamerdeur oopgesluit het nadat Jason om hulp gebel het, se getuienis vol foute was.
#Rohde VDS: My argument will be that the entire evidence of Spier worker Desmond Daniels was unsatisfactory and flawed. (@JennaEtheridge)
— Team News24 (@TeamNews24) November 7, 2018
#Rohde VDS has lots of questions for State's theory... When did he murder Susan and when did he take her to bathroom? Why does State say he placed the cord loosely around her neck? @TeamNews24
Van der Spuy het verder aangevoer dat dit nie 'n eenvoudige taak sou wees vir Jason om Susan na die badkamer te verskuif nie, nog minder om 'n dooie liggaam met 'n kabel teen die deur op te hang. Hy meen dit sou ook vir Jason onmoontlik gewees het om dan by die badkamerdeur uit te gaan as die deur net 'n skrefie kon oopmaak.
#Rohde VDS: After hanging wife, Jason had get out the bathroom and then lock it. "Door has to be open a certain amount to get out, to get his body through. We know, as a fact, when door was [later] opened... it could only be opened 150mm." @TeamNews24